b'\n_START_ARTICLE_\nTransalpski naftovod\n_START_SECTION_\nPotek naftovoda\n_START_PARAGRAPH_\nTransalpski naftovod poteka od tr\xc5\xbea\xc5\xa1kega pristani\xc5\xa1\xc4\x8da naravnost na sever preko ozemlja Furlanije \xe2\x80\x93 Julijske krajine skozi Alpe do Avstrije, od koder se nadaljuje do Ingolstadta v Nem\xc4\x8diji. Tu se razcepi na eno stran proti zahodu do Karlsruheja in na drugo stran proti vzhodu do Neustadta. Skupna dol\xc5\xbeina je 753 km. _NEWLINE_Italijanski del se za\xc4\x8dne na pristani\xc5\xa1kem terminalu v Miljskem zalivu, od koder \xc5\xa1tiri cevni vodi pretakajo surovo nafto do rezervoarjev v Dolinski ob\xc4\x8dini na jugovzhodu tr\xc5\xbea\xc5\xa1ke industrijske cone. Tu so razen ogromnih zbiralnikov name\xc5\xa1\xc4\x8deni tudi sede\xc5\xbe podjetja SIOT, kontrolna postaja in prvi od \xc5\xa1tirih \xc4\x8drpalnih sistemov, ki so razporejeni vzdol\xc5\xbe italijanskega odseka naftovoda. Ostali trije \xc4\x8drpalni sistemi so v Videmski pokrajini (Reana del Rojale, Cavazzo Carnico in Paluzza). _NEWLINE_Pod gorskim prelazom Monte Croce Carnico/Pl\xc3\xb6ckenpass sedemkilometrski predor spelje naftovodne cevi na avstrijsko stran. Trasa se vije preko Ziljskega sedla in doline Drave do Lienza, nato ob reki Isel-Tauernbach in se povzpne proti prelazu Felber Tauern, kjer pri 1572 mnv dose\xc5\xbee svojo najvi\xc5\xa1jo to\xc4\x8dko. Tu je drugi sedemkilometrski predor. Naftovod se nato spusti do Salzburga, pre\xc4\x8dka reko Salzach in preko prelaza Thurn pride na Tirolsko. Tretji sedemkilometrski predor zaklju\xc4\x8di pot skozi Alpe. Naftovod se nato spusti v dolino Inna in dose\xc5\xbee nem\xc5\xa1ko mejo Kufstein/Kiefersfelden. Skupna dol\xc5\xbeina avstrijske trase je 160 km z 22 kontrolnimi postajami._NEWLINE_V Nem\xc4\x8diji naftovod te\xc4\x8de dalje po dolini Inna, obide Rosenheim, nato obrne na sever proti Ingolstadtu. Pri Lentingu se nahajajo zbirni rezervoarji in \xc4\x8drpalke za odseke TAL-OR proti Karlsruhe in TAL-NE proti Neustadtu. Odsek TAL-OR pre\xc4\x8dka N\xc3\xb6rdlingen, Aalen in Schw\xc3\xa4bisch Gm\xc3\xbcnd in zalaga rafinerijo v Karlsruhe. Odsek TAL-NE oskrbuje Ingolstadt in rafinerijo Neustadt.\n_START_SECTION_\nPomen naftovoda\n_START_PARAGRAPH_\nPriskrba energije, ki jo nudi Transalpski naftovod, je bistvenega pomena za evropsko gospodarstvo. Nafta, ki doteka po njem, pokriva 40\xc2\xa0% skupne nem\xc5\xa1ke potrebe (100\xc2\xa0% na Bavarskem in v Baden-W\xc3\xbcrttembergu), 90\xc2\xa0% avstrijske in 50\xc2\xa0% \xc4\x8de\xc5\xa1ke. _NEWLINE_Od vsega za\xc4\x8detka dejavnosti do dana\xc5\xa1njih dni je Transalpski naftovod pretovoril skoraj poldrugo milijardo ton surove nafte od Trsta preko Koro\xc5\xa1ke, Salzburga in Tirolske, in to skoraj nevidno, pod zemljo, na najbolj ekolo\xc5\xa1ki na\xc4\x8din. S to dejavnostjo je TAL preskrbela vso osrednjo Evropo z nafto, saj oskrbuje osem avstrijskih, nem\xc5\xa1kih in \xc4\x8de\xc5\xa1kih rafinerij. Razen tega je omenjenim trem regijam prihranila \xc5\xa1kodo (predvsem ekolo\xc5\xa1ko), ki bi jo utrpele, \xc4\x8de bi 10.000 cistern dnevno pre\xc4\x8dkalo Alpe.'